 Proiect

**GUVERNUL REPUBLICII MOLDOVA**

**H O T Ă R Î R E nr. \_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_**

**Chișinău**

**cu privire la transmiterea unor bunuri imobile**

În temeiul art. 8 alin. (3) din Legea nr.523/1999 cu privire la proprietatea publică a unităţilor administrativ-teritoriale (Monitorul Oficial al Republicii Moldova, 1999, nr. 124-125, art. 611), cu modificările ulterioare, art. 14 alin. (1) lit. b) din Legea nr.121/2007 privind administrarea şi deetatizarea proprietăţii publice (Monitorul Oficial al Republicii Moldova, 2007, nr. 90-93, art. 401), cu modificările ulterioare și art. 16 alin. (1) lit. f) din Legea nr. 29/2018 privind delimitarea proprietății publice (Monitorul Oficial al Republicii Moldova, 2018, nr. 142-148, art. 279), cu modificările ulterioare, Guvernul HOTĂRĂŞTE:

1. Se propune Consiliului sătesc Soltănești să transmită cu titlul gratuit din proprietatea unității administrativ-teritoriale Soltănești, în proprietatea publică a statului, gestiunea Agenției „Apele Moldovei” din subordinea Ministerului Agriculturii, Dezvoltării Regionale și Mediului, a bunurilor imobile amplasate în extravilanul satului Soltănești, raionul Nisporeni, după cum urmează:
   1. terenul din fondul apelor cu suprafața de 1,74 ha, numărul cadastral 6044111.294;
   2. construcție hidrotehnică (dig), numărul cadastral 6044111.294.01.
2. Instituția publică ”Agenția Servicii Publice”, la solicitarea titularului de drept, va efectua modificarea documentației cadastrale în conformitate cu prevederile prezentei hotărâri.
3. Prezenta hotărîre intră în vigoare la data publicării.

**PRIM-MINISTRU Ion CHICU**

**Nota informativă**

**la proiectul hotărîrii Guvernului**

**„Cu privire la transmiterea unor bunuri imobile”**

|  |
| --- |
| 1. **Denumirea autorului şi, după caz, a participanților la elaborarea proiectului:** |
| Proiectul hotărîrii Guvernului „Cu privire la transmiterea unor bunuri imobile”, este elaborat de Ministerul Agriculturii, Dezvoltării Regionale și Mediului, avînd ca suport demersul Agenției „Apele Moldovei” și Decizia Consiliului sătesc Soltănești, raionul Nisporeni (se anexează). |
| 1. **Condiţiile ce au impus elaborarea proiectului de act normativ şi finalităţile urmărite:** |
| În conformitate cu prevederile Acordului Compact, ratificat de Republica Moldova prin Legea nr. 125 din 18 iunie 2010, în perioada anilor 2010-2015, au fost reconstruite 10 sisteme centralizate de irigare - proprietatea publică a statului, inclusiv Sistemul Centralizat de Irigare „Grozeşti” (SCI „Grozești”).  SCI „Grozești” se află în gestiunea Agenţiei „Apele Moldovei”, iar în corespundere cu prevederile Legii nr. 171/2010 cu privire la asociaţiile utilizatorilor de apă pentru irigaţii și Regulamentului privind modul de transmitere a sistemelor de irigare în folosinţă gratuită (comodat) către asociaţiile utilizatorilor de apă pentru irigaţii, aprobat prin Hotărîrea Guvernului nr. 198/2013, acesta a fost transmis cu titlu gratuit, pe un termen de 30 de ani, în folosință Asociației Utilizatorilor de Apă pentru Irigații „Prutenii II” (AUAI „Prutenii II”), cu sediul în satul Bărboieni, raionul Nisporeni.  Adiacent ariei de deservire a SCI „Grozești” se afla o construcție hidrotehnică nereabilitată - bazin de acumulare (circa 30 mii m3 de apă), care este proprietatea publică a satului Soltănești și nu este utilizată conform destinației o perioadă îndelungată de timp, deoarece nu are legătură cu sursa de apă.  AUAI „Prutenii II” intenționează, cu suportul financiar din partea Fondului de Dezvoltare Durabilă Moldova, să reconstruiască și să conecteze acest bazin la SCI „Grozești”. Acesta va permite extinderea ariei de deservire a sistemului, precum și optimizarea costurilor de irigare (utilizarea gravitației) pe o suprafață de circa 300 ha terenuri agricole. Costul estimativ al proiectului va fi de circa 2,6 mln. lei, care include și contribuția membrilor asociației.  După finalizarea procedurii de transmitere și reconstrucție a bazinului de acumulare, acesta va fin inclus în componența infrastructurii SCI „Grozești”, iar Agenția „Apele Moldovei”, în calitate de gestionar al bunului în numele statului, va avea posibilitatea să capitalizeze investițiile alocate în reconstrucție, precum și va avea dreptul să-l transmită în folosința gratuită a AUAI „Prutenii II”, în condițiile contractului de comodat semnat.  În cadrul consultărilor publice din 06.12.2019 proprietarii și utilizatorii de terenuri agricole din Soltănești au susținut realizarea proiectului de reconstrucție a bazinului, iar prin Decizia nr. 06.9 din 17.12.2019, Consiliul sătesc Soltănești a decis să transmită această construcție hidrotehnică în proprietatea publică a statului, gestiunea Agenției „Apele Moldovei” din subordinea Ministerului Agriculturii, Dezvoltării Regionale și Mediului (se anexează). |
| 1. **Descrierea gradului de compatibilitate pentru proiectele care au scop armonizarea legislaţiei naţionale cu legislaţia Uniunii Europene:** |
| Nu este cazul. |
| 1. **Principalele prevederi ale proiectului şi evidenţierea elementelor noi:** |
| Proiect de hotărîre prevede acceptarea transmiterii, cu acordul Consiliului sătesc Soltănești, raionul Nisporeni, din proprietatea publică a unităţii administrativ-teritoriale în proprietatea publică a statului, gestiunea Agenției „Apele Moldovei” din subordinea Ministerului Agriculturii, Dezvoltării Regionale și Mediului, a următoarelor bunurilor imobile:   1. terenul din fondul apelor cu suprafața de 1,74 ha, numărul cadastral 6044111.294; 2. construcție hidrotehnică (dig), numărul cadastral 6044111.294.01.   Totodată, se prevede că Consiliul sătesc Soltănești, în comun cu Agenția „Apele Moldovei”, să instituie comisia de transmitere şi să asigure transmiterea bunurilor imobile nominalizate, în termen de o lună, în conformitate cu prevederile Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr. 901/2015. |
| 1. **Fundamentarea economico-financiară:** |
| Realizarea proiectului nu implică cheltuieli financiare suplimentare de la buget, cheltuielile aferente înregistrării modificărilor corespunzătoare în Registrul bunurilor imobile vor fi suportate în limita alocațiilor acordate Agenției „Apele Moldovei”. Lucrările de reconstrucție a bazinului vor fi efectuate cu suportul financiar din partea Fondului de Dezvoltare Durabilă Moldova și parțial contribuția AUAI „Prutenii II” și membrilor acesteia. |
| 1. **Modul de incorporare a actului in cadrul normativ in vigoare:** |
| Proiectul de hotărîre nu va necesita la moment modificarea altor acte normative. După transmiterea, reconstrucția și darea în exploatare a bazinului va fi inițiată procedura de modificare a anexei nr. 229 la Hotărîrea Guvernului nr. 351/2005 cu privire la aprobarea listelor bunurilor imobile proprietate publică a statului şi la transmiterea unor bunuri imobile. |
| 1. **Avizarea şi consultarea publică a proiectului:** |
| Ministerul Agriculturii, Dezvoltării Regionale și Mediului, conform prevederilor pct. 177 din Regulamentul Guvernului aprobat prin Hotărîrea Guvernului nr. 610/2018 a publicat Anunţul privind iniţiativa de elaborare şi consultarea publică a proiectului de hotărîre a Guvernului „Cu privire la transmiterea unor bunuri imobile”, în scopul reabilitării și conectării la SCI „Grozești” a bazinului de acumulare, amplasat în hotarele unităţii administrativ-teritoriale Soltănești, raionul Nisporeni, începând cu perioada de la \_\_.\_\_\_-\_\_\_.\_\_\_.2020.  Totodată, proiectul este supus consultării publice, conform art. 32 din Legea nr. 100/2017 cu privire la actele normative, fiind plasat pe pagina web a Ministerul Agriculturii, Dezvoltării Regionale și Mediului: [www.madrm.gov.md](http://www.madrm.gov.md), la compartimentul: Transparenţa decizională - proiecte de documente. |
| 1. **Constatările expertizei anticorupţie:** |
| Proiectul va fi supus expertizei anticorupţie, conform art. 35 din Legea 100/2017, fiind solicitată efectuarea expertizei de către Centrul Naţional Anticorupţie. |
| 1. **Consultările expertizei de compatibilitate:** |
| Proiectul nu are ca scop armonizarea legislaţiei naţionale cu legislaţia Uniunii Europene. |
| 1. **Constatările expertizei juridice:** |
| Proiectul va fi supus expertizei juridice, conform art. 37 din Legea 100/2017, fiind solicitată efectuarea expertizei de către Ministerul Justiţiei. |
| 1. **Consultările altor expertize:** |
| Proiectul nu conţine prevederi de reglementare a activităţii de întreprinzător în sensul Legii nr. 235/2006 cu privire la principiile de bază de reglementare a activităţii de întreprinzător, astfel decăzînd necesitatea examinării acestuia de către Grupul de lucru pentru reglementarea activităţii de întreprinzător. |

**Ministru Ion PERJU**

Ex.: Delinschi Andrian

Tel.: 022204530